**Mga Posibleng Pag-update sa Mga Kategorya ng Datos**

Dapat makita ng mga tao ang kanilang sarili at kanilang mga komunidad sa datos tungkol sa sistema ng mga serbisyo ng California para sa mga kapansanan sa pag-unlad. Dapat na palagiang kolektahin at ikategorya ang datos na ito. Upang higit pang mapahusay ang kalidad at pagkakaayon ng datos ng California, hinihiling ng Kagawaran ng California para sa mga Serbisyo sa Pag-unlad (Kagawaran) ang iyong input hinggil sa mga posibleng pag-update sa pangangalap ng datos para sa mga sumusunod na kategorya:

1. Lahi at etnisidad
2. Gustong wika
3. Kung saan nakatira ang mga tao (kilala rin bilang “mga code ng tirahan”)
4. Oryentasyong sekswal at pagkakakilanlan ng kasarian
5. Katayuang legal (ang datos na ginamit para matukoy ang mga conservatee, foster youth, at iba pang mga populasyon)

Binuo ang mga posibleng pag-update na ito na isinasaalang-alang ang mga batas at regulasyon ng California at pederal, mga pamantayang pederal na ginagamit ng Kawanihan ng Senso at ng Centers for Medicare and Medicaid Services (CMS), impormasyong pandemograpiya ng Kagawaran ng Pananalapi ng California, kamakailang pang-estado at pang-pederal na mga pag-audit ng ibang mga ahensya ng estado, Balangkas sa Pakikipagpalitan ng Datos (Data Exchange Framework) ng Ahensya ng mga Serbisyong Pangkalusugan at Pantao ng California (California Health and Human Services, CalHHS) para sa impormasyon sa pangangalagang pangkalusugan, mga pagsisikap sa pag-access sa wika ng parehong Ahensya ng mga Serbisyong Pangkalusugan at Pantao ng California at Ahensya sa Pagpapatakbo ng Pamahalaan (Government Operations Agency), at mga narinig na input sa iba't ibang forum ng komunidad na walang kaugnayan sa mga depinisyon ng datos. Ang mga dokumentong ito ay para lamang sa layunin ng pagkuha ng input, at hindi mga mungkahi mula sa Kagawaran.

**Maaaring ma-download ang bawat dokumento sa iyong sariling computer. Tinatanggap namin ang iyong mga komento, mungkahi, at alalahanin, sa alinman o lahat ng kategorya.** Mangyaring isumite ang iyong input sa pamamagitan ng email sa dtf@dds.ca.gov, ang email account na ginagamit ng data task force ng Kagawaran. Plano rin naming magkaroon ng ilang mga webinar balang araw at mga virtual listening session para mangalap ng input. Isasaalang-alang ang input na natanggap sa katapusan ng Abril 2024.

Kapag na-update na ang datos na kokolektahin sa mga kategoryang ito, makikipagtulungan ang DDS sa mga lokal na partner para baguhin ang mga sistema ng datos, sanayin ang mga empleyado ng regional center, at magbigay ng mga kagamitang pang-edukasyon sa mga miyembro ng komunidad. Inaasahang bubuti ang kalidad at pagkakaayon ng datos ng California sa paglipas ng panahon kasunod ng mga pagbabagong ito. Patuloy na magkakaroon ng karapatan ang mga indibidwal na makita ang impormasyong nakalap tungkol sa kanila, at hindi magbabago ang kanilang mga karapatan sa pagkapribado.

Maaari kang magbigay ng mga komento sa alinman, o lahat, sa kategoryang ito. Salamat nang maaga para sa iyong mga kontribusyon sa pagpapahusay ng datos ng California upang mas sumasalamin ito sa mga indibidwal, pamilya, at komunidad.

Narito ang ilang ideya na dapat isaalang-alang kapag nagbibigay ka ng input sa mga potensyal na pagbabago:

1. Ang dokumentong ito ay naglalaman ng mga posibleng pagbabago. Maaari kang magmungkahi ng iba pang mga posibleng pagbabago.
2. Ang mga posibleng pagbabago sa dokumentong ito ay tungkol sa kung "anong" impormasyon ang kinokolekta, hindi sa kung "paano" ito kokolektahin.
3. Dapat na nakakapili ang mga tao kung paano sila makikilala.
4. Dapat ay mayroong higit sa isang opsyon ang mga tao para mailarawan ang kanilang sarili.
5. Maaaring pagsamahin ang detalyadong impormasyon sa mas malalaking mga kategorya upang patuloy na maprotektahan ang pagkapribado ng mga indibidwal at gawing mas madali ang pag-uulat.
6. Maaaring mahirap intindihin o sagutin ang masyadong maraming kategorya.